पुलिस ने हटने को कहा तो पत्थरबाजी की; हरियाणा में जगह-जगह हाईवे ब्लॉक किए
Haryana (Kurukshetra) Farmers Protest - हरियाणा के कुरूक्षेत्र में किसानों ने जम्मू दिल्ली नेशनल हाइवे जाम कर दिया है। वह सूरजमुखी को MSP पर खरीदने की मांग कर रहे हैं। भाकियू के गुरनाम चढ़ूनी इसकी अगुआई कर रहे हैं
हरियाणा के कुरूक्षेत्र में जम्मू-दिल्ली नेशनल हाईवे जाम कर बैठे किसानों पर पुलिस ने लाठीचार्ज कर दिया है। पुलिस हाईवे जाम न करने को लेकर हाईकोर्ट के ऑर्डर लेकर आई थी। उसके बाद किसानों को 15 मिनट का समय दिया गया लेकिन वे नहीं हटे। इसके बाद पहले वाटर कैनन और फिर लाठीचार्ज कर दिया गया।
पुलिस ने किसानों को वहां से हटा दिया है। इस दौरान जमकर पत्थरबाजी भी हुई है। किसानों को हटाने के बाद हाईवे पर आवाजाही शुरू कर दी गई है।
इसके बाद भड़के किसानों ने हरियाणा में जगह-जगह हाईवे ब्लॉक कर दिए गए हैं। हिसार, रोहतक और कई दूसरी जगह हाईवे के टोल प्लाजाओं पर किसानों ने डेरा जमा लिया है।
कुरूक्षेत्र के मेन चौक पर जाम लगा दिया है। पिहोवा में भी किसानों का प्रदर्शन शुरू हो गया है।
किसान सूरजमुखी की खरीद MSP पर करने की मांग को लेकर यहां धरना दे रहे थे। इससे पहले भाकियू नेता गुरनाम सिंह चढूनी ने प्रशासन को चेतावनी दी थी कि अगर पुलिस ने बल प्रयोग किया तो पूरा हरियाणा जाम कर दिया जाएगा।
देखिए किसानों पर पुलिस का लाठीचार्ज 
किसानों के प्रदर्शन की तस्वीरें...
हाईवे जाम के बाद पुलिस ने डायवर्ट किए थे रूट
1. अंबाला-चंडीगढ़ जाने वाले वाहनों का रूट
2. चंडीगढ़ से दिल्ली जाने वाले वाहनों का रूट
धरी रह गई पुलिस की तैयारी
पुलिस प्रशासन ने किसानों को बराड़ा चौक पर रोकने के इंतजाम लिए थे। बराड़ा चौक पर दोनों तरफ बैरिकेड लगाए गए थे। किसी भी आपात स्थिति से निपटने के लिए वहां पर व्रज वाहन को भी तैनात कर रखा था, ताकि आगे बढ़ते किसानों को पानी की बौछार से रोका जा सके। मगर किसानों ने मारकंडा पुल की तरफ से हाईवे जाम कर दिया।
पहले दी थी चेतावनी, सरकार रोक नहीं पाई
किसानों ने सरकार और प्रशासन को 6 जून को नेशनल हाईवे जाम करने की चेतावनी दी थी। आज किसानों के अल्टीमेटम का अंतिम दिन था। जिसके बारे में प्रशासन को भी पता था। अल्टीमेटम खत्म होते ही किसान सड़क पर उतर आए लेकिन पुलिस उन्हें हाइवे पर चढ़ने से नहीं रोक सकी।
यह है MSP खरीद का पूरा मामला
सरकार सूरजमुखी को भावांतर योजना के तहत खरीद करने को तैयार है, मगर किसान सरकार का विरोध कर रहे हैं। उनकी मांग है कि इस योजना से किसानों का प्रति क्विंटल एक हजार से अधिक का नुकसान हो रहा है। इसलिए फसल की MSP पर खरीद हो।
इसको लेकर 2 जून को किसानों ने सड़क जाम की चेतावनी दी, लेकिन DC शांतनु शर्मा और SP सुरेंद्र सिंह महापंचायत में पहुंचे। उन्होंने किसानों के प्रतिनिधि मंडल को सरकार के साथ बातचीत के लिए अधिकारियों के साथ चंडीगढ़ भेजा था, मगर सरकार से बैठक बेनतीजा रही थी।